NEUVOSTON PÄÄTÖS,

tehty 23 päivänä maaliskuuta 1998,

kokeellisiin ja muihin tieteellisiin tarkoituksiin käytettävien selkärankaisten eläinten suojelua koskevan eurooppalaisen yleissopimuksen tekemisestä yhteisön puolesta

(1999/575/EY)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 100 a artiklan yhdessä 228 artiklan 2 kohdan ja 3 kohdan 1 alakohdan kanssa,

ottaa huomioon komission ehdotuksen(1),

ottaa huomioon Euroopan parlamentin lausunnon(2),

ottaa huomioon talous- ja sosiaalikomitean lausunnon(3),

sekä katsoo, että

1) neuvosto antoi kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä 24 päivänä marraskuuta 1986 direktiivin 86/609/ETY(4), jossa vahvistetaan yleiset säännöt, joihin sisältyy kokeellisiin ja muihin tieteellisiin tarkoituksiin käytettävien selkärankaisten eläinten suojelua koskevan eurooppalaisen yleissopimuksen periaatteet, tavoitteet ja keskeiset määräykset,

2) mainitun direktiivin säännökset ja yleissopimuksen määräykset vaikuttavat tässä tarkoitettujen kokeiden avulla kehitettyjen tuotteiden ja aineiden tuotanto-olosuhteisiin ja markkinoille saattamiseen; kyseiset määräykset ja säännökset edistävät siten sisämarkkinoiden luomista ja toimintaa, ja sisämarkkinoiden toteuttaminenhan on yksi yhteisön päätavoitteista,

3) kädellisten käyttö kokeellisiin ja muihin tieteellisiin tarkoituksiin voi aiheuttaa kärsimystä eläimille, minkä vuoksi käyttöä on vähennettävä,

4) kädellisten käyttö kokeellisiin ja muihin tieteellisiin tarkoituksiin on johtanut kädellisten pyydystämiseen luonnosta, mitä olisi vältettävä aina kun mahdollista, pyydystämisen ja kuljetuksen mahdollisesti aiheuttaman kärsimyksen ja menehtymisten vuoksi,

5) viidennessä ympäristöalan toimintaohjelmassa pyritään vähentämään eläinten käyttöä kokeissa 50 prosenttia vuoteen 2000 mennessä; tämä päämäärä ei kuitenkaan saa estää kunnianhimoisempien tavoitteiden asettamista ja saavuttamista,

6) yhteisö pyrkii entistä enemmän kehittämään korvaavia menetelmiä ja tietokoneavusteisia simulointimalleja kiinnittäen erityistä huomiota vaihtoehtoisten menetelmien eurooppalaisen hyväksyntäkeskuksen (ECVAM) tekemään työhön niin, että eläinkokeiden vähentämisen tavoite voidaan saavuttaa lähiaikoina,

7) yhteisö hyväksyy myös kaikki hankkeet, jotka edistävät täydellistä ja selkeää tietojenvaihtoa eläinten käyttämisestä kokeisiin, ja vaatii samojen kokeiden toistamisen välttämistä, muun muassa uusiin hakijoihin sovellettavilla säännöillä,

8) yhteisö allekirjoitti kokeellisiin ja muihin tieteellisiin tarkoituksiin käytettävien selkärankaisten eläinten suojelua koskevan eurooppalaisen yleissopimuksen 10 päivänä helmikuuta 1987, ja

9) yhteisön on tarpeen hyväksyä mainittu yleissopimus,

ON PÄÄTTÄNYT SEURAAVAA:

1 artikla

Yhteisö hyväksyy kokeellisiin ja muihin tieteellisiin tarkoituksiin käytettävien selkärankaisten eläinten suojelua koskevan eurooppalaisen yleissopimuksen tehden varauman sen 28 artiklan 1 kohtaan.

Yleissopimuksen teksti on liitteessä A.

Varauman teksti on liitteessä B.

2 artikla

1. Neuvoston puheenjohtaja valtuutetaan nimeämään henkilö tai henkilöt, joilla on valtuudet tallettaa yleissopimuksen hyväksymisasiakirja Euroopan neuvoston pääsihteerin huostaan yleissopimuksen 31 artiklan mukaisesti.

2. Tallettaessaan hyväksymisasiakirjan nimetty henkilö tai nimetyt henkilöt tekevät tämän päätöksen liitteessä B olevan varauman yleissopimuksen 34 artiklan 1 kohdan mukaisesti.

3 artikla

Tämä päätös julkaistaan Euroopan yhteisöjen virallisessa lehdessä.

Tehty Brysselissä 23 päivänä maaliskuuta 1998.

Neuvoston puolesta

M. MEACHER

Puheenjohtaja

(1) EYVL C 200, 5.8.1989, s. 8.

(2) EYVL C 291, 20.11.1989, s. 43 ja

EYVL C 269, 16.10.1995, s. 38.

(3) EYVL C 329, 30.12.1989, s. 10.

(4) EYVL L 358, 18.12.1986, s. 1.